CELEX: C2007/235/22
Language: et
Date: 2007-10-06 00:00:00
Title: Kohtuasi T-264/07: 18. juulil 2007 esitatud hagi — CSL Behring versus komisjon ja EMEA

6.10.2007   
            
            
               ET
            
            
               Euroopa Liidu Teataja
            
            
               C 235/12
            
         18. juulil 2007 esitatud hagi — CSL Behring versus komisjon ja EMEA
   (Kohtuasi T-264/07)
   (2007/C 235/22)
   Kohtumenetluse keel: saksa
   Pooled
   
      Hageja: CSL Behring GmbH (Marburg, Saksamaa Liitvabariik) (esindajad: C. König ja F. Leinen)
   
      Kostjad: Euroopa Ühenduste Komisjon ja Euroopa Ravimiamet (EMEA)
   Hageja nõuded
   
               —
            
            
               Tühistada EÜ artikli 231 lõigu 1 kohaselt EMEA 24. mai 2007. aasta otsus asjas „Human Fibrinogen — Application for Orphan Medicinal Product Designation — EMEA/OD/018/07”, mis tehti hagejale teatavaks 24. mail 2007;
            
         
               —
            
            
               mõista kohtukulud Euroopa Kohtu kodukorra artikli 87 lõike 2 alusel välja kostjalt.
            
         Väited ja peamised argumendid
   Hageja on vaidlustanud EMEA 24. mai 2007. aasta kirja. Hageja hinnangul keeldub EMEA selle kirjaga õiguslikult siduval viisil tema toodetava ravimi nimetamisest harva kasutatavaks ravimiks määruse (EÜ) nr 141/2000 (1) artikli 5 lõike 1 alusel.
   Hagi põhjenduseks esitab hageja kaks väidet.
   Esiteks väidab hageja, et määruse (EÜ) nr 141/2000 artikli 5 lõike 1 tõlgendus, mille kohaselt tuleb taotlus harva kasutatava ravimi nimetuse saamiseks esitada enne müügiloa taotlemist, on põhjendamatu. Seetõttu kohaldati kõnesolevat sätet ebaõigesti.
   Teiseks väidab hageja, et määruse (EÜ) nr 141/2000 artikli 5 lõige 1 on vastuolus esmase õigusega ja tuleb EÜ artikli 241 alusel jätta kohaldamata, kui seda tõlgendatakse nii, et taotlus harva kasutatava ravimi nimetuse saamiseks tuleb esitada enne müügiloa taotlemist. Seoses sellega väidab hageja, et niisugune tõlgendus rikub selliseid ühenduse õiguse aluspõhimõtteid nagu omandipuutumatus ja majandustegevuse vabadus ning võrdse kohtlemise ja hea usu põhimõtet.
   
      (1)  Euroopa Parlamendi ja nõukogu 16. detsembri 1999. aasta määrus (EÜ) nr 141/2000 harva kasutatavate ravimite kohta (EÜT L 18, lk 1; ELT eriväljaanne 15/05, lk 21).